JULEANDAKT av Oslo biskop Kari Veiteberg:

**Far min fortel om alt det vi kan få møte gjennom juletreet**

Eg ryddar kontoret mitt og finn eit brev frå far min, Karl Veiteberg (1918 -2006). Brevet er frå slutten av 1980-talet. Far hadde slik ei nydeleg handskrift, så var han då også høgskulærar i skriftforming og anna forming som sløyd og teikning.

Om du kjem i nærheita av eit juletre denne jula, så håpar eg at du vil lese juleandakten som eg bygd over teksten far sende meg.

*Vi må ofte bruke symbol fordi ikkje kan uttrykke forestillingar på andre måtar,* skriv far. *Det er så mange ting i tilværet som ligg utanfor vår fatteevne, men symbola kan kaste lys over visse sider ved dei, slik at vi kan halda dei fast i vårt sinn og vår tanke.*

Han fortsette: *At julepynten inneheld meir enn dekor, er ukjent for mange. Eg har brukt å dele dei inn 4. grupper:*

***1) Dei som viser veg: Stjerne, lys og glitter.***

*Lys og lykomposisjonar symboliserar at ”Det sanne lyset, som lyser for kvart menneske, kom no til verda.” (Joh 1,9) Liksom sola ved solsnu auka i glans og styrke slik skulle Kristus som rettferdssola sigerrik gå fram.*

*Stjerna er også eit slikt ljos. Jakob Sande sin julesong understrekar vel på ein særeigen måte ikkje berre tilskodar aspektet, men opplevingsaspektet: ”Det lyser i stille grender av tindrande ljos i kveld, og tusene barnehender mot himmelen ljosa held”. – .*

*- Til å peike mot himmelvegen har vi også spiret. På mitt barndoms juletre var det alltid spiret som stod på toppen av treet.*

***2) Sendebodsgruppa: Klokkene, trompetane, fuglande, englane.*** *Desse er symbol for dei som skal gå med den glade bodskapen. Klokka forkynner evangelietonen. ”Kling no klokka! Ring og lokka,..”*

***3) Gåvegruppa: Korgene.*** *Korger i ymse former peikar på ”alle gode gåvers givar”, og dei har hjarteform: gleda ved å få og gi.*

***4) Gruppa for det universelle: det medmenneskelege og samhaldet: Kula, ringane, lekkjene.*** *Menneskeætta er ei, - difor kulesymbolet og lekkjene som tyder einskap og søskenkjede. Lekkjene kan vere sett saman av andre symbol, som alle nasjonars flagg.*

Far rundar av med sjølve treet:

*”Alle desse einskildsymbola og truleg fleire til, er knytt saman i ein stor komposisjon i* ***juletreet.*** *– Det grøne treet er planta, krossfoten eller trekantfoten med vasskjelda – er symbolet på livstreet. Alle einskildsymbol som vi har nemnt kan ein finne som frukter på dette treet. ”*

I 1822 kom juletreet til landet vårt. Først i overklassen i Christiania, men ikkje mange år tok storbønder, prester og anna ”fint folk” etter. Skeptikarane meinte at treet tok merksemda bort frå den eigentlege julebodskapen. I dag vil vi nok seie at treet er kome for å bli! Og når far min fortel om alt det vi kan få møte gjennom juletreet, erfarer eg at bodskapen også verkeleg faldar seg ut.

Bilde: Enten dette av meg som den yngste ved juletreet vårt. Eller eit anna juletre.

(Se neste side)

